પોલદેક ફેફરબર્ગ હવે યહૂદી પોલીસદળમાંથી બહાર નીકળી જવા માગતો હતો. એક અફવા પ્રમાણે ગેસ્ટાપો દ્વારા બધા જ યહૂદી પોલીસો પાસે ફ્યૂહરરની તરફેણમાં શપથ લેવડાવવામાં આવવાના હતા, જેથી તેમની પાસે હુકમનો અનાદર કરવા માટે કોઈ બહાનુ ન બચે! રાખોડી ગણવેશવાળા સ્પાઇરા કે સ્પિટ્ઝ કે ઝેલિંજર સાથે હવે એ ધંધામાં ભાગીદારી કરવા માગતો ન હતો. સ્ટ્રીટના છેડે વેજર્સ્કાના ખૂણે આવેલી હોસ્પિટલમાં સેવા આપતા યહૂદી સભાના અધિકૃત ડૉક્ટર અને માયાળુ ગણાતા એલેકઝેન્ડર બાઇબરસ્ટેઇન સાથે તેણે આ બાબતે વાત કરી હતી. ડૉક્ટરના ભાઈ મેરેક યહૂદી સભાના પહેલા પ્રમુખ હતા અને હાલમાં, ચલણી રકમના નિયમનો ભંગ અને અધિકારીઓને લાંચ આપવાનો પ્રયત્ન કરવાના કારણો સબબ મોન્ટેલ્યૂપિકની જેલમાં તકલીફભર્યા દિવસો પસાર કરી રહ્યા હતા.